Document ID: /roh_data/filtered/fineweb-2-filterrobots_roh.jsonl.gz/13332

Decennis a la lunga ha l’uvestgieu sa sparunà cunter l'ir dal temp. Uss èsi auter, i duai dar midadas – dentant sa chapescha adina en las schainas da quai ch’il Vatican, pia la baselgia mundiala, lubescha.
Il mardi passà èn 60 exponentas ed exponents da l’uvestgieu sa radunads a Nossadunnaun per discutar co ch’ins pudess realisar gia uss tschertas ideas dal process sinodal. Era ils uvestgieus da Basilea e Son Gagl fan vinavant. Ils auters uvestgieus en Svizra spetgan fin che Papa Francestg tira en dus onns sias conclusiuns.
Entaifer las schainas da Roma
Malgrà la prontadad da sa mover, vul l’uvestgieu restar en las schainas lubidas da la baselgia catolica mundiala. Tar temas brisants sco l’ordinaziun da dunnas, il celibat, la lètg per omosexuals u la communiun per divorziads, na haja l’uvestgieu nagina pussaivladad dad agir, di Rudolf Vögele, coordinatur dal process sinodal en l’uvestgieu.
Nus faschain quai ch’è pussaivel senza stuair sa giustifitgar visavi il Vatican.
Ma datti lura anc pussaivladads dad agir? Gea, manegia Rudolf Vögele. I na vegnia betg adina cumandà da surengiu dals spirituals. Era las laicas u ils auters collavuraturs en las plaivs ed en la diocesa vegnian udids.
Tge è il process sinodal?
Papa Francestg ha inizià l’onn passà il process sinodial. El ha giavischà da discutar tge ch’è impurtant per la baselgia catolica e tge che duai sa midar. L’emprim eri planisà da terminar il 2023 quest process, ma Papa dat uss anc in pau dapli temp a las diocesas sin l'entir mund per discutar ed inoltrar giavischs. El less che tuts pon participar.
Ils uvestgieus svizzers han gia scrit lur rapports. E la conferenza dals uvestgs svizzers ha rimnà e resumà quests rapports ed han tramess las conclusiuns dals uvestgieus svizzers a Roma. Ils rapports numnan a moda clera il malesser da cartents e cartentas en la baselgia catolica.
Sinceradad surprendenta
Per part èsi surprendent quant sincer ch’ils uvestgs enumereschan ils problems en la baselgia catolica. En il rapport da l’uvestgieu da Cuira stat per exempel scrit: Ils cartents sentian che la morala sexuala da la baselgia excludia umans.
I manchia la pussaivladad da participaziun e la lingua da la baselgia saja savens nunchapaivla. Plinavant giavischia la glieud giuvna ch’il divorzi na vegnia betg pli stigmatisà en baselgia.
Ils rapports da l’uvestgieu da Cuira u da la conferenza dals uvestgs svizzers èn publics.
Uvestg è losch
Joseph Maria Bonnemain s’exprima plain laud suenter l’inscunter a Nossadunnaun. El saja losch da vesair la prontadad da sa metter en moviment cun il process sinodal. Ma tge vul sinodal atgnamain dir?
Sinodal munta la tenuta da tadlar e savair, quai che l’auter di è prezius per mai.
Cun sinodal na saja betg manegià en il senn da votaziuns u da guardar tgi che haja ina maioritad – mabain sco tschertga d’in consens. La baselgia sa fatschentia memia fitg cun sasezza, empè da propi s’occupar dals problems dals umans.
Nova tempra
Jau sent ina enorma midada en l’uvestgieu.
Flurina Cavegn è stada da la partida a Nossadunnaun. Tge è sa midà dapi che Joseph Maria Bonnemain stat a la testa da l'uvestgieu? Oz stettian ins en dialog in cun l’auter. A Nossadunnaun hajan ins pudì discutar avertamain e dir l’opiniun. La cultura da dialog saja sa midada a moda nunditga.